b"\n_START_ARTICLE_\nCykling\n_START_SECTION_\nCyklismens historie\n_START_PARAGRAPH_\nForl\xc3\xb8beren for en cykel blev kaldt en dr\xc3\xa6sine. Den var meget tung og klodset, og netop derfor blev den kun leget\xc3\xb8j for f\xc3\xa5.\n_START_SECTION_\nCyklismens historie i Danmark\n_START_PARAGRAPH_\n50 \xc3\xa5r senere havde en k\xc3\xb8benhavner en cykel med hjem fra Paris. Velocipeden som den blev kaldt. Denne slags cykel blev f\xc3\xb8rst hurtigt popul\xc3\xa6r, men forsvandt hurtigt igen. I 1860 kom der f\xc3\xb8rst rigtigt gang i salget. Selvom det stadig ikke var alle, der syntes godt om cyklen. Velocipeden gik da ogs\xc3\xa5 af mode igen og forsvandt helt fra Danmark. I udlandet blev de dog ved med at eksperimentere og opfandt nye modeller, som eksempel bicyclen._NEWLINE_Bicyclen kom til Danmark nogle \xc3\xa5r efter. Denne slags cykel var stadig utrolig sv\xc3\xa6r at bestige. Cyklen var meget h\xc3\xb8j, s\xc3\xa5 h\xc3\xb8j, at det var farligt for personen, som cyklede, hvis personen v\xc3\xa6ltede p\xc3\xa5 den. Der skulle kun sm\xc3\xa5 uj\xc3\xa6vnheder i underelaget til f\xc3\xb8r end rytteren v\xc3\xa6ltede._NEWLINE_Bicyclen fik en l\xc3\xa6ngere levetid end de andre. 2 til 3 gange om m\xc3\xa5neden holdt Dansk Bicycle Klubben udflugter, hvor medlemmerne cyklede ture._NEWLINE_I K\xc3\xb8benhavn, hvor de fleste cyklister holdt til, var de utroligt upopul\xc3\xa6re. Der blev r\xc3\xa5bt efter dem, kastet ting og stukket pinde ind i hjulene. Der blev lavet en lov om, at cyklerne skulle holde tilbage for b\xc3\xa5de k\xc3\xb8rende og ridende._NEWLINE_I 1886 blev v\xc3\xa6ltepeteren afl\xc3\xb8st af en mere stabil cykel, en sikkerhedsbicycle. Denne cykel havde to n\xc3\xa6sten lige store hjul med k\xc3\xa6detr\xc3\xa6k til baghjulet, n\xc3\xa6sten som den slags, vi k\xc3\xb8rer p\xc3\xa5 i dag.\n_START_SECTION_\nCykelsportens start i Danmark\n_START_PARAGRAPH_\nDet f\xc3\xb8rste offentlige velocipedev\xc3\xa6ddel\xc3\xb8b blev afholdt allerede i april 1869. Men det var f\xc3\xb8rst da sikkerhedsbicycle'en kom til landet, at cyklen blev betragtet som brugbar til v\xc3\xa6ddel\xc3\xb8b. De blev forsynet med et racerstyr \xe2\x80\x93 et styr, der b\xc3\xb8jer nedad._NEWLINE_I 1888 \xc3\xa5bnede cykelbanen i Ordrup, og fem \xc3\xa5r senere \xc3\xa5bnede Clubben Cyclistens tr\xc3\xa6bane i Bernstorffsgade bag Tivoli. Banerne var forsynet med h\xc3\xa6vede sving af enten tr\xc3\xa6 eller cement.\n_START_SECTION_\nOpfindelse af cykelslangen\n_START_PARAGRAPH_\nCyklen havde massive gummihjul. Mr. Dunlop havde en s\xc3\xb8n, der k\xc3\xb8rte p\xc3\xa5 cykel. S\xc3\xb8nnen brokkede sig meget over de mange bump og st\xc3\xb8d, han fik, n\xc3\xa5r han cyklede. Derfor ville Mr. Dunlop forbedre cyklens k\xc3\xb8reegenskaber. Efter mange fors\xc3\xb8g, havde han opfundet en cykelslange med luft i. Dette gjorde, at hans s\xc3\xb8n kunne cykle langt mere behageligt, selv p\xc3\xa5 uj\xc3\xa6vne underlag. Der var ogs\xc3\xa5 en anden god egenskab med de nye hjul, man kunne cykle meget hurtigere._NEWLINE_Mr. Dunlops opfindelse blev meget popul\xc3\xa6r, og der blev blandt andet skrevet om den i bladet Idr\xc3\xa6t:_NEWLINE_\xe2\x80\x9dEfter utallige mislykkede fors\xc3\xb8g lykkedes det ham endelig at fremstille en brugelig ring, p\xc3\xa5 hvilken hans s\xc3\xb8n nu kunde sidde bl\xc3\xb8dt, hvor han tidligere var blevet gennemrystet. S\xc3\xa5 at sige var alle ubehaglighederne forsvundne som dug for Solen, og opfinderens s\xc3\xb8n gled nu let hen over uj\xc3\xa6vnheder, der f\xc3\xb8rhen ville have bragt hans knogler til at rasle.\xe2\x80\x9d_NEWLINE_Dette gjorde, at man med lethed kunne cykle meget hurtigere end f\xc3\xb8r. At cyklen blev et hurtigere transportmiddel, gjorde at der var mange flere der begyndte at cykle.\n_START_SECTION_\nCyklen som transportmiddel\n_START_PARAGRAPH_\nCyklen er billigere end en bil, og kan benyttes af b\xc3\xb8rn og andre uden k\xc3\xb8rekort._NEWLINE_I nogle lande benyttes cyklen mere end andre. Cyklen har sin klare \xc3\xb8konomiske fordel i fattige lande, hvor befolkningen ikke i s\xc3\xa5 h\xc3\xb8j grad af r\xc3\xa5d til biler. I rige lande er cyklen ogs\xc3\xa5 meget udbredt, da den giver motion, er milj\xc3\xb8rigtig og i byerne ofte er hurtigere end bilen og den offentlige transport.\n_START_SECTION_\nFritidscykling\n_START_PARAGRAPH_\nCykling foretages ikke kun med transport som form\xc3\xa5l. Cykling er sundt, og opfattes af nogle som dejlig motion. Nogle omr\xc3\xa5der er mere velegnede til cykling end andre. Et fladt landskab samt gode veje og stier for cyklister kan tiltr\xc3\xa6kke cykelturister. I Danmark har man lavet nationale og regionale cykelruter for at fremme fritidscyklingen.\n_START_SECTION_\nTurcykling\n_START_PARAGRAPH_\nEn anden type cykling er turcykling. Her rejser man p\xc3\xa5 cyklen medbringende sin egen bagage, herunder alle forn\xc3\xb8denheder man ikke forventer at k\xc3\xb8be sig til undervejs.\n_START_SECTION_\nCykelsport\n_START_PARAGRAPH_\nCyklen bruges i mange sportsgrene. De l\xc3\xa6ngste distancer foreg\xc3\xa5r p\xc3\xa5 landevejen, mens der k\xc3\xb8res hurtigst p\xc3\xa5 cykelbanen. Endelig k\xc3\xb8res dog ogs\xc3\xa5 uden for vejene (Cycle cross) eller p\xc3\xa5 ramper (BMX). Cykling kan ogs\xc3\xa5 kombineres med andre sportsgrene (duatlon og triatlon)."